༄༅། །རྡོ་རྗེ་ཐེག་པར་འཇུག་པའི་སྨོན་ལམ་བདེ་ཆེན་ལམ་བཟང་བཞུགས་སོ། །

༈ བསྐལ་མང་གོང་ནས་འདྲིས་པའི་ཡི་དམ་ལྷ། །ཧེ་རུ་ཀ་དཔལ་བདག་ལ་དགོངས་སུ་གསོལ། །ཁྱོད་སྔོན་ཐུགས་རྗེ་ཆེན་པོའི་སྨོན་ལམ་གྱིས། །འབྲེལ་ཚད་རྣམ་དག་ལས་ཀྱི་འཕྲོ་སད་དེ། །བཀའ་གསང་སྙིང་པོའི་ཆོས་སྒོར་ཞུགས་སོ་འཚལ། །མགོན་པོ་ཁྱོད་ཀྱི་གདུལ་བྱར་བཟུང་དུ་གསོལ། །སྔོན་བྱུང་ཁྱོད་ཀྱིས་དཀྱིལ་འཁོར་ཇི་གསུངས་བཞིན། །སྤྲོས་བཅས་རྒྱུད་ལུང་ཇི་བཞིན་མ་འཁྱོང་ཡང༌། །མོས་བློས་དཀྱིལ་འཁོར་སྒྲུབ་ཅིང་མཆོད་པ་དང༌། །རིམ་གཉིས་ཟབ་མོའི་ལམ་འདིར་འཇུག་རྣམས་ལ། །བརྩེ་བའི་ཐུགས་ཀྱིས་རྣམ་ཀུན་རྗེས་བཟུང་ནས། །སྐུ་གསུང་ཐུགས་ཀྱི་བྱིན་གྱིས་བརླབ་ཏུ་གསོལ། །རང་གནས་ལྷན་ཅིག་སྐྱེས་པའི་ཡེ་ཤེས་ཀྱི། །རང་བཞིན་མགོན་པོ་ཁྱོད་དང་གཉིས་མེད་ཀྱང༌། །བདག་ཅག་གློ་བུར་འཁྲུལ་པའི་གཞན་དབང་གིས། །ཤེས་བཞིན་ཉམས་ཏེ་བག་མེད་སྤྱོད་པ་ཡིས། །ཁྱོད་ཀྱི་སྐུ་གསུང་ཐུགས་དང་འགལ་བའི་ལས། །གང་མཆིས་རང་བཞིན་ཡོངས་སུ་ཤེས་པའི་མོད། །ཉེས་ལྟུང་གཉིས་མེད་དབྱིངས་སུ་སོར་ཆུད་ནས། །ལུས་ངག་ཡིད་གསུམ་ནོངས་པ་མ་གྱུར་ཅིག །མགོན་ཁྱོད་ཡིད་བཞིན་ནོར་དང་བུམ་བཟང་ལྟར། །དོན་གཉེར་གཉིས་ལ་ལས་དང་མཆོག་གྲུབ་པའི། །དངོས་གྲུབ་རྣམ་གཉིས་ཅིག་ཅར་སྩོལ་མཛད་པས། །བདག་ལ་འདོད་པའི་དངོས་གྲུབ་མཆོག་སྦྱིན་མཛོད། །ཁྱོད་ཀྱི་གསང་བ་གསུམ་གྱི་དབང་བྱིན་གྱིས། །བདག་གི་ལུས་ངག་ཡིད་གསུམ་ཡོངས་སྨིན་ཏེ། །ཐ་མལ་ཞེན་བཟློག་དག་གསལ་རྣལ་འབྱོར་གྱིས། །སྒོ་གསུམ་རྡོ་རྗེ་གསུམ་དུ་གྲུབ་པར་ཤོག །ཁྱོན་ནི་སྣང་བ་ལྷན་ཅིག་སྐྱེས་པའི་ཕ། །སེམས་ཉིད་ལྷན་ཅིག་སྐྱེས་པའི་མ་ཡང་ཁྱོད། །ཟུང་འཇུག་གྲུབ་པའི་རྡོ་རྗེ་འཆང་བའང་ཁྱོད། །ཡིན་ངོ་ཤེས་ནས་རྩལ་ཆེན་རྫོགས་པར་ཤོག །བདག་སོགས་འདི་ནས་ཚེ་འཕོས་གྱུར་མ་ཐག །དཔའ་བོ་མཁའ་འགྲོའི་ཚོགས་ཀྱིས་མདུན་བསུས་ཏེ། །མཁའ་སྤྱོད་ཆེན་པོའི་ཞིང་ཁམས་འོག་མིན་དུ། །ཧེ་རུ་ཀ་ཡི་ཞལ་མཆོག་མཐོང་བར་ཤོག །དུས་འདི་ནས་བཟུང་སྐྱེ་བ་བཅུ་དྲུག་ཚུན། །ཧེ་རུ་ཀ་དཔལ་ཁྱོད་ཀྱིས་རྗེས་བཟུང་སྟེ། །ནམ་ཞིག་ཁྱོད་མཐུས་རང་དོན་ཆོས་ཀྱི་སྐུ། །གྲུབ་ནས་སྤྲུལ་པས་གཞན་དོན་མཐར་ཕྱིན་ཤོག། །།ཅེས་གསང་སྔགས་བླ་མེད་ལུགས་ཀྱི་དཀྱིལ་ཆོག་གང་ལའང་སྦྱར་ཆོག་པའི་སྨོན་ལམ་ཉུང་བསྡུས་འདིའང་དགེ་རིན་པས་སོ།། །།